แนะประชาชนหลีกเลี่ยงพื้นที่ที่มีฝุ่น PM 2.5 เข้มข้นสูง สวมหน้ากากอนามัยทุกครั้งขณะอยู่ภายนอกอาคาร
นายสมชาย ตู้แก้ว ผู้อำนวยการกองประเมินผลกระทบต่อสุขภาพ กรมอนามัย ให้ความรู้เกี่ยวกับการดูแลสุขภาพในสถานการณ์ฝุ่น PM 2.5 ว่า เนื่องจากช่วงนี้เป็นช่วงฤดูหนาว สภาพอากาศเย็นและแห้ง ลมสงบ สถานการณ์ฝุ่น PM 2.5 จะมีปริมาณเข้มข้นมากขึ้นและลอยอยู่ในระดับต่ำ โดยเฉพาะในช่วงเดือนธันวาคม – มกราคม พื้นที่ กทม. และปริมณฑล จะมีปริมาณฝุ่น PM 2.5 สูงขึ้น ซึ่งส่งผลต่อสุขภาพของประชาชนที่อาศัยอยู่ในบริเวณดังกล่าว โดยเฉพาะกลุ่มเสี่ยง เด็ก ผู้สูงอายุ หญิงตั้งครรภ์ และคนที่มีโรคประจำตัวเป็นโรคทางเดินหายใจกรมอนามัย ขอให้ประชาชนติดตามสถานการณ์ปริมาณฝุ่น หรือค่าฝุ่นในพื้นที่ของตนเองอย่างใกล้ชิด จากแอปพลิเคชัน Air4Thai หลีกเลี่ยง หรือลดระยะเวลาการอยู่ในพื้นที่ที่มีฝุ่น PM 2.5 สูง สวมหน้ากากป้องกันฝุ่นทุกครั้งขณะอยู่นอกอาคาร ซึ่งหน้ากากป้องกันฝุ่น PM 2.5 ได้ดีคือ หน้ากาก N95 หน้ากากอนามัยทางการแพทย์ที่ใช้กันทั่วไปก็สามารถใช้ได้ แต่ต้องทำให้กระชับกับใบหน้าเพื่อป้องกันฝุ่น หรือจะสวมทับด้วยหน้ากากผ้าเพื่อให้เกิดความกระชับและป้องกันฝุ่นได้ดีขึ้น ควรทำความสะอาดบ้านให้ปลอดฝุ่นอยู่เสมอด้วยวิธีเปียก เพื่อป้องกันการฟุ้งกระจายของฝุ่น อาการที่บ่งบอกว่าร่างกายได้รับปริมาณฝุ่นเข้าไปมากน้อยแค่ไหน อาการเริ่มต้นคือ เคืองตา ระคายเคืองและมีผืนคัน ส่วนอาการที่รุนแรงขึ้น จะมีเสมหะ ไอ และตาแดง และอาการรุนแรงที่สุดคือ หายใจลำบาก และแน่นหน้าอก พี่น้องประชาชนควรหมั่นสังเกตอาการตัวเองว่ามีอาการผิดปกติหรือไม่ หากมีอาการผิดปกติควรรีบไปพบแพทย์ทันที